बरेली। शास्त्रीनगर के भटनागर दंपति की इकलौती संतान वंश की किडनी ट्रांसप्लांट के लिए रुपयों का इंतजाम तो हो गया, लेकिन कानूनी पचड़ों के चलते ट्रांसप्लांटेशन मुमकिन नहीं हो पा रहा है। कोलकाता के एक अस्पताल में किडनी ट्रांसप्लांट होनी है और इसके लिए जरूरी है कि वंश को वहां लेकर जाकर शुरुआती औपचारिकताएं पूरी की जाएं। लेकिन, ट्रांसप्लांटेशन तभी होगा जब कोलकाता अस्पताल से मिले दस्तावेज पर बरेली के सीएमओ दस्तखत करें। यहां के सीएमओ का कहना है कि वंश के उनके दफ्तर में आने पर ही वह दस्तखत करेंगे, जबकि हर दूसरे दिन डायलिसिस होने के चलते वंश की हालत ऐसी नहीं है कि उसे एक बार कोलकाता ले जाकर बरेली वापस लाया जा सके। वंश की मां विशाखा भटनागर ने सीएमओ से काफी गुहार की और सिटी मजिस्ट्रेट से भी कहलवाया, मगर सीएमओ ने नियमों का हवाला देते हुए राहत देने से इनकार कर दिया।